
    Dette er en bok om håp.

    Til Åsne.


    

  


  
    


    Takk


    Denne boken ble i hovedsak skrevet i løpet av noen måneder høsten 2013 og vinteren 2014. Så ble den liggende på harddisken min i to år og lot seg modne, før jeg tok frem manuskriptet igjen i 2016. Men det trengtes mer modning. Sent på høsten 2018 kunne jeg endelig sette siste punktum.


    Vel, selv om boken for så vidt er ferdig, blir jeg nok aldri ferdig med tematikken. Dette er en krevende materie, og jeg har mot slutten av prosessen erstattet flere punktum med spørsmålstegn. I løpet av siste runde slettet jeg også nesten 30 prosent av innholdet. Det får eventuelt komme i en annen bok, senere.


    I skriveprosessen fikk jeg hjelp fra flere. Særlig vil jeg nevne Arne Christian Konradsen som gav verdifulle innspill i starten. Hans Ivar Stordal hjalp meg med å strukturere innholdet. Åsne, kona mi, har latt meg få sove mange lørdag formiddager, etter at jeg har tatt nettene til bruk for å fundere og skrive.


    Alex og Alina Dragoman, mine kjære rumenske venner som i dag leder Proklamedia, bør få blomster for sin tålmodighet. David Åleskjær, Alv Magnus og Geir Edvin Frøen gav verdifulle innspill mot slutten av skriveprosessen.


    Tilslutt vil jeg si at innholdet og tankene i denne boken er formet av mine erfaringer fra Ungdom i Oppdrag, både i Norge og utlandet. Uten venner og kolleger i Ungdom i Oppdrag kunne ikke denne boken blitt til.


    Historiene i boken er skrevet fra mitt perspektiv og slik jeg husker det. Eventuelle unøyaktigheter er mitt ansvar.

    Når de drar gjennom bakatrærnes dal, gjør de den til et

    kildevell, og høstregnet legger sin velsignelse over den.


    Salme 84,7


    

  


  
    


    


    Innledning


    


    Av og til kan Gud virke taus. Det er som om han er borte.

    Forduftet. Denne boken handler om dette.


    Men først og fremst er dette en bok om håp.


    Jeg ønsker å tegne et gudsbilde som takler smerten som livet kan påføre oss, et bilde av Gud som tåler livets realiteter og som overlever døden.


    Livsveien blir nemlig ikke alltid slik vi trodde eller håpet. Avstanden mellom virkeligheten vi erfarer og idealene vi trodde på, kan oppleves uoverstigelig. I karismatiske sammenhenger har enkelte erfart negative effekter av en forkynnelse som ikke stemte med livet. I andre kristne tradisjoner har noen kjempet med en elendighetsteologi som stjal håpet, egenverdien eller drømmene.


    Det er lett å erstatte håp med menneskelig optimisme.


    Når samfunnets overfladiskhet får innpass i kirken, blir den et speilbilde av omgivelsene, hvor kirken først og fremst forholder seg til det enkle og overfladiske i livet. Vi feirer gjerne det glade, men kan ha vansker med å ta innover oss sorgen og tristheten som mange bærer på.


    Bibelen formidler et gudsbilde og et menneskesyn hvor lidelse er en integrert del av tilværelsen. Uten slik forståelse er det vanskelig å anerkjenne andre menneskers troskamp og eksistensielle spørsmål.


    Når vi aksepterer at Gud i perioder faktisk kan oppleves som taus – gjerne av årsaker vi ikke forstår – kan vi lettere anerkjenne menneskers ulike kriser. En teologi eller et gudsbilde som ikke har rom for dette, vil vanskeligere gi rom for menneskers lidelse.


    Når kunstneren lager et mosaikkbilde – bit for bit – må han betrakte bildet på avstand for å se helheten. Enkeltbitene i mosaikkbildet sier ikke så mye. De kan være meningsløse, ja faktisk stygge. Noen kan være vakre, men alene gir de ingen mening. Men satt sammen til en helhet, kan de skape de vakreste bilder eller mønstre.


    Gud er som et mosaikkbilde som åpenbares for oss, bit for bit, etter hvert som tiden går. På denne siden av livet evner ingen av oss å se hele bildet, men noe kan bli synlig. Som kunstneren trenger vi å ta noen steg bakover og se på helheten. Da kan vi se Gud. I hvert fall noen glimt av ham.


    Jeg håper denne boken kan være noen biter i et slikt mosaikkbilde.


    Før du begynner å lese, vil jeg gjerne si at jeg ikke ønsker å fremstå skråsikker. Du må for all del være uenig i noen av perspektivene mine. Det kan også hende du tenker at jeg burde vektlagt andre perspektiver enn det jeg gjør, eller formulert meg annerledes. Til det vil jeg si at jeg boken har blitt til i en prosess hvor jeg selv er underveis.


    Jeg kommer nok aldri i mål med å fundere over noen av spørsmålene jeg stiller. Det håper jeg ikke du gjør heller. Vi ser jo alle som kjent stykkevis og delt.

